## Slavko Grum, Dogodek v mestu Gogi

**OBRAVNAVA DOMAČEGA BRANJA: Dogodek v mestu Gogi**

**Odgovori na spodnja vprašanja. Odgovarjaj natančno in jedrnato. Najprej pa v tabelo piši dnevnik domačega branja:**

|  |  |
| --- | --- |
| **Povzetek vsebine** | **Komentar** |
|  |  |

1. Kakšni so tvoji prvi vtisi o drami? Ti je bila všeč, svojo odločitev utemelji.
2. Iz katerih zgodb je sestavljen *Dogodek v mestu Gogi?*
3. Obnovi celotno Hanino zgodbo in razmisli, zakaj je Hanina zgodba osrednja.
4. V čem vidiš tragiko med Afro in Mirno ženo?
5. Izpostavi nekaj skupnih značilnosti vseh mozaičnih zgodb?
6. Kako razumeš naslov drame?
7. Opiši dogajalni prostor – Gogo.
8. Ali je možno ugotoviti realno lokacijo mesta Goge (Novo mesto, Ljubljana, Dunaj)?
9. Utemelji, kaj se je zgodilo v mestu oziroma zakaj vsi pričakujejo dogodek.
10. Kako si razlagaš konec Grumove drame?
11. Razloži pojma fragmentarna dramska tehnika in simultano odrsko dogajanje.
12. Utemelji, zakaj je Grumova igra dramska groteska.
13. Razloži, kako Froudova psihoanaliza vpliva na Grumovo pisanje.
14. Katere naturalistične, ekspresionistične in groteskne prvine prepoznaš v delu? Navedi nekaj primerov.
15. **Sestavi eno od naslednjih besedil:**
16. Gogovci bi se lahko rešili travm, če bi ... (Ponovno razmisli o osebah in navedi možnosti za njihovo srečnejše življenje.) **(spis)**
17. Poišči na spletu vrste in nazive ustanov, ki se ukvarjajo z ženskami, žrtvami nasilja. **(iskanje podatkov)**
18. Kaj mora danes storiti posiljena ženska? Ali pri tem kaj tvega? **(razmišljanje**)
19. Opredeli se do posilstev znotraj Katoliške cerkve, ki je zadnji čas tako medijsko aktualna tema, da se je o njej izjasnil tudi papež v Vatikanu. **(komentar)**
20. Prikaži podobo mesta Goge: *»Privid je edini paradiž, iz katerega ne moremo biti pregnani.«* **(esej)**
21. *Odnos prebivalcev Goge do ljubezni in erotike*. **(esej)**

***Dogodek v mestu Gogi, Odlomek***

*Na vratih svoje sobe Hana. Brezmočna obvisi ob podboju, v roki tenčico, ki se vleče po tleh.*

*Prelih jo je dolgo čakal v istem, negibnem položaju, potem postal nestrpen, sedel na stol.*

*Ko začuje po stopnicah njen korak, se požene kvišku jo pričaka z naprej sklonjenim životom.*

PRELIH *(razsrjeno)*: Šele sedaj?

HANA *(z istim zasvojenim glasom kot v prvem dejanju spričo Prelihove pojave):* Oče – vzel me je v naročje – božal – me ne izpustil do sedaj.

PRELIH *(osorno):* Zaprite!

HANA *(zapre vrata z vezanimi, togimi gibi).*

PRELIH: Zaklenite!

HANA *(se ji raztrgajo oči, ga brezupno pogleda, vendar takoj izvrši ukaz).*

PRELIH *(nagne pijan glavo, zapre oči):* Ti!

PRELIH: Ne boš povedala očetu!

HANA *(ponovi za njim kot govoreča lutka):* Ne bom povedala očetu. *Prelih plane k nji, se* *ji zasesa v usta. Ona se ne brani, nikake moči ni v njej*.

PRELIH *(jo dvigne kvišku, ponese proti postelji)* V postelj! V postelj! Sleci – !

*Jo spusti na tla, se vrže na stol ter jame hlastno trgati vrvice na čevljih; sezuvanje mu ne gre od rok. Momlja v sebi: «Srček – ljubica – punčka – »Hana dvigne roko – tenčica ji odpade – odgrne nekoliko zastor, ki krog in krog zastira ležišče. V poslednjem revnem odporu se obotavljaje okrene: ugleda starega hotneža, ki s smešno tresočo se roko trga čevelj z noge. V hipu jo mine vsa zasvojenost, čez ustnice prezirljiv nasmeh. Zablodi z očmi okrog sebe – na omarici svečnik – kovinski blesk – s hlastno roko se ga polasti, ga vrže za zagrinjalo na postelj.*

HANA *(se potvori; kot v poželjivosti zapre oči, iztegne roke in dahne):*

Pridi!

*Prelih, ki se v razburjenju še ni mogel osvoboditi obuvala, pogleda k nji, slika same po sebi se darujoče žene ga zamami, da zapusti započeto opravilo ter plane k nji. Jo hropeč podere na postelj, pri čemer ju skrije deloma še neodstrto zagrinjalo. Njen glas: »Prvi se ne pozabi nikoli!« – top odjek, izza zagrinjala se zavali po tleh Prelih. Udarila ga je s svečnikom. Hana se zravna, obstoji, za hip se zazdi, da ji izpreleti obraz blažen nasmeh. Potem se prestopi. Sedaj razločno – smehlja se! S težkim udarcem ob tla ji pade svečnik, ki ga je do sedaj držala v roki. Ob tem ropotu se zdrzne, zresni. Prestopi se po sobi v slepi smeri, kamor je baš uravnana. Prime ta in oni predmet, ga preloži. Čez obraz ponovno od časa do časa nasmeh.*

*Tam leži mrtvec, mogoče je še nekoliko živ, morebiti bi se mu še dalo pomoči – kot mesečna blodi po sobi, predstavlja predmete in se smehlja.*

1. Opiši odnos med Hano in Prelihom.
2. Zakaj Hana ne zbeži pred Prelihom? Kako si razlagaš njegovo predrznost? Zakaj Hana hlapcu dovoljuje takšno ravnanje?
3. Označi lik Preliha.
4. V besedilu podčrtaj tiste besede, ki nakazujejo mimiko oseb. Kako podpirajo samo dogajanje in odnos med osebami?
5. Označi pravilne in napačne trditve.

|  |  |  |
| --- | --- | --- |
| P | N | trditev |
|  |  | Hana v odlomku spremeni razpoloženje, ko začne obvladovati položaj. |
|  |  | Prelih zazna njen namen in ji dejanje prepreči. |
|  |  | Odlomek sestavlja vrh dramatske zgradbe celotne drame. |
|  |  | Prelih po tem dogodku izgubi spomin. |
|  |  | Dogajanje opazuje za zaveso skrita gospa Tereza. |

1. Opazuj razmerje med dialogom in didaskalijami. V kakšni funkciji nastopajo didaskalije, so res samo uprizoritveni napotki?
2. Poišči v pisateljevem življenju okoliščine, ki bi lahko pojasnile njegov izostren čut za psihologijo ženske in njen čut v družbi.

Viri:

– <http://gradiva.txt.si/slovenscina/slovenscina-za-gimnazije-srednje-sole/3-letnik/3-letnik/ekspesionizem/slavko-grum-dogodek-v-mestu-gogi/1-59/>, 2. 11. 2018

– Slavko Grum: Dogodek v mesto Gogi. Spremna besedila napisal Lado Kralj. Ljubljana: DZS, 1993.

– Pavlič, Smolej, Lah, Pezdirc Bartol, Lah, Rovtar, Perko: Berilo 3, Umetnost besede. Ljubljana: Mladinska knjiga, 2009.

– Ambrož, Degan - Kapus, Krakar - Vogel, Novak - Popov, Štrancar, Torkar - Papež, Zupan Sošič: Branja 3. Ljubljana: DZS, 2002.

– Janko Kos, Tomo Virk, Gregor Kocijan: Svet književnosti 3. Maribor: Obzorja, 2002.